Uitdrukking: Dis ‘n storm in ‘n koppie (koffie)Argieffoto (Foto: David Mark/Pixabay) Daar is talle uitdrukkings, vergelykings en spreekwoorde in Afrikaans waar “koffie” die onderwerp is. Kan jy aan nog ‘n paar dink? Die pen is op die koffie. -Die pen is stukkend. Dis koffie sonder ketel. -Dis sterk drank. Hy kom altyd op die koffie daar. -Hy kom ongenooid op etenstyd daar aan. Iets is daar nie suiwer koffie nie. -Daar is moeilikheid. Iets is verkeerd. Nee wat, jou koffie is vol vlieë. -Jy misgis jou. Ek is op die koffie met my werk. -My werk het agter geraak. Haar ma se koffie smaak nie meer lekker nie. -Gesê as ‘n kêrel nie meer by die meisie wil kuier nie. Koffie wil hy hê, of die boer bly lê. -Boere is baie lief vir koffie. Hy jaag sy koffie deur die vlei (op die vlakte). -Hy gooi dit in die piering om koud te word voor hy dit drink. Daar is moer in die koffie. -Die saak sal nie sonder moeilikheid eindig nie. Ons drink die koffie soos die kan dit skink. -Ons aanvaar dinge soos wat ons dit ontvang. Gee ‘n boer koffie, dan loop hy. -Wanneer dit koffie- of etenstyd is, is die boer altyd weg. Hy koffie maar aan. -Hy sukkel aan. Sy geheue is op die koffie. -Hy onthou nie goed nie. Hy drink die koffie van sy mamma af. -Hy drink dit swart en bitter. Dis koffie en melk. -Dis gemengde bloed. Jy is sommer op die koffie. -Jy praat onsin. Hy drink sy koffie soos oom Paul. -Hy gooi die koffie in die piering om af te koel. Sy koffie is vroeg reeds omgeroer. -Daar is lank gelede vir hom geldelik voorsien. Hy sal nog sy koffie kry. -Daar sal nog met hom afgereken word. Hy het êrens ‘n trekseltjie koffie gaan vra. -Hy gaan kuier iewers by ‘n nooi. Jy kan die koffie met ‘n mes sny. -Die koffie is baie sterk. Die koffie ruk jou agteroor. -Dis baie sterk. Wat van ‘n klein tandjie koffie? -Kan ek vir jou ‘n bietjie koffie aanbied? Sy kan darem al koffie skink. -Sy is al groot genoeg om te trou. Die koffie is moeg. -Dis flou koffie. Haar koffie vlek die koppie. -Sy maak baie sterk koffie. Hulle is lief vir koffie drink. -Hulle skinder graag. By haar is sy koffie bitter. -Sy hou nie van hom nie. Hy moet swart koffie drink om ‘n skaduwee te maak. -Hy is baie maer. Hy drink swart koffie, sonder suiker. -Hy is erg swartgallig. Hy lieg die melk uit jou koffie uit. -Hy vertel geweldige leuens. Hy is so skelm dat hy die melk uit jou koffie sal steel. -Hy is uiters geslepe. Wanneer kry ons dan soet koffie? -Wanneer trou julle? Jou koffie stort nou-nou. -Jou probleme is naby.